Օբաման հանդիպում ունեցավ Պուտինի հետ
Ռուսաստանի Դաշնության եւ Միացյալ Նահանգների առաջնորդների երկար սպասված հանդիպումը վերջապես կայացավ Նյու Յորքում
Երկարատեւ ընդմիջումից հետո Միացյալ Նահանգների նախագահ Բարաք Օբամայի եւ Ռուսաստանի ղեկավար Վլադիմիր Պուտինի միջեւ Նյու Յորքում կայացած հանդիպումը կարող է կողմերի միջեւ լարվածության թուլացման ճանապարհի սկիզբը դառնալ: Պետքարտուղար Ջոն Քերրին ավելի վաղ հայտարարել էր, որ կողմերը կփորձեն պայմանավորվածության գալ գլոբալ մարտահրավերներին հակազդելու վերաբերյալ. «Սա սկիզբն է մեր ջանքերի, որոնք ուղղված են հակամարտության իջեցման ճանապարհներ հայթայթելուն»: Միեւնույն ժամանակ, վերլուծաբանների սպասումները հանդիպումից մեծ չեն: Քարնեգիի հաստատության փորձագետ Փերրի Քեմմեքի կարծիքով, Ռուսաստանը փորձել է հանդիպման ընթացքում Միացյալ Նահանգների հետ համաձայնեցնել Սիրիայում իր ներկայությունը. «Ես արմատական բեկում չեմ սպասում, սակայն հույս ունեմ, որ սա գործընթացի սկիզբը կարող է լինել»: Հատկանշական է, որ ՄԱԿ-ի իր ելույթում նախագահ Օբաման արդեն իսկ անուղղակիորեն պատասխանել է Ռուսաստանի կողմից Սիրիայի նախագահին աջակցելու պահանջին, նշելով, որ չի կարելի հաշտվել անօրինության հետ՝ ավելի վատ ապօրինության վտանգի պատրվակով. «Այդ տրամաբանությամբ մենք պետք է աջակցենք Բաշար ալ Ասադի նման բռնապետների, որոնք բարելային ռումբերով ռմբակոծում են անմեղ երեխաներին, քանի որ այլընտրանքն ավելի վատն է»: Հակազդելով Օբամային՝ Վլադիմիր Պուտինն իր ելույթում նշել է, որ խաղի կանոնները Մոսկվայի կարծիքով փոխվում են առանց Ռուսաստանին դրա մասին տեղյակ պահելու. «Աշխարհում ստեղծվող իրավիճակին արդեն անհնար է դիմանալ»: Անդրադառնալով Միացյալ Նահանգների կողմից ահաբեկչության դեմ պայքարի հետագա ընթացքին՝Հանրային դիվանագիտության եւ Հանրային կապերի գծով պետքարտուղարի տեղակալ Ռիչարդ Սթենգելն ընդգծել է, որ այն իր մեջ է ներառում բազմաթիվ բաղադրիչներ, այդ թվում կրթական եւ լրատվական. «Իսլամական Պետություն» խմբավորումը որսում է երիտասարդների ... առաջին հերթին՝ անհատական կապ հաստատելով: Ոչ ոք չի դառնում ծայրահեղական Յութուբի տեսահոլովակ դիտելիս»: